​ສ​ຫລ​ ຄັດ​ຄ້ານ​ຕໍ່​ການ​ປ່ຽນ​ແປງ​​ສະ​ຖາ​ນະ​ພາບໃນ​ປັດ​ຈຸ​ບັນ ຂອງ​ຊ່ອງ​ແຄບ​ໄຕ້​ຫວັນ ຕາມ​ລຳ​ພັງຝ່າຍ​ດຽວ ນັ້ນ​ຄື​ຄຳ​ເວົ້າ​ຂອງ​ທ່ານ​ໄບ​ເດັນ
ນີ້​ແມ່ນ​ເທື່ອ​ທຳ​ອິດ ທີ່​ທ່ານໄບ​ເດັນ ໄດ້​ກ່າວ​ຢ່າງ​ເປັນ​ການ​ຈະ​ແຈ້ງ ກ່ຽວ​ກັບ​ນະ​ໂຍ​ບາຍ​ຂອງ​ສະ​ຫະ​ລັດ ​ຕໍ່​ຈີນ ແລະ​ຕໍ່​ໄຕ້​ຫວັນ ໃນ​ຖາ​ນະ​ປະ​ທາ​ນາ​ທິ​ບໍ​ດີ​ຂອງ​ສະ​ຫະ​ລັດ ໃນ​ຄຳ​ປາ​ໄສ​ຕ​ໍ່​ສະ​ພາ​ຄວາມ​ໝັ້ນ​ຄົງ​ສະ​ຫະ​ປະ​ຊາ​ຊາດ
ສະຫະລັດຢາກໃຫ້ມີສັນຕິພາບແລະສະຖຽນລະພາບຢູ່ທັງສອງຟາກຝັ່ງຂ້າມຊ່ອງແຄບໄຕ້ຫວັນແລະຈະສືບຕໍ່ “ຄັດຄ້ານຕໍ່ການປ່ຽນແປງ ຕາມລຳພັງແຕ່ພຽງຝ່າຍດຽວ ຈາກສະຖານະພາບໃນປັດຈຸບັນ ບໍ່ວ່າຈາກຝ່າຍໃດກໍຕາມ” ນັ້ນຄືຄຳເວົ້າຂອງປະທານາທິບໍດີໂຈ ໄບເດັນ ກ່າວຕໍ່ກອງປະຊຸມສະມັດຊາໃຫຍ່ສະຫະປະຊາຊາດ ໃນວັນພຸດວານນີ້ ການໃຫ້ຄວາມເຫັນດັ່ງກ່າວ ແມ່ນເທື່ອທຳອິດທີ່ທ່ານໄບເດັນໄດ້ເວົ້າຢ່າງຈະແຈ້ງ ກ່ຽວກັບນະໂຍບາຍຂອງສະຫະລັດຕໍ່ຈີນ ແລະໄຕ້ຫວັນ ໃນຖານະປະທານາທິບໍດີ ຢູ່ໃນຄຳປາໄສຕໍ່ກອງປະຊຸມສະມັດຊາໃຫຍ່ອົງການສະຫະປະຊາຊາດ ທ່ານກ່າວວ່າ “ພວກເຮົາຈະນຳພາດ້ວຍການທູດຂອງພວກເຮົາ ເພື່ອດີ້ນຮົນຕໍ່ສູ້ໃນການແກ້ໄຂບັນຫາຂັດແຍ້ງຕ່າງໆ ດ້ວຍສັນຕິວິທີ ພວກເຮົາແມ່ນໃຫ້ການສະໜັບສະໜຸນຕໍ່ສັນຕິພາບແລະສະຖຽນລະພາບ ຂ້າມຊ່ອງແຄບໄຕ້ຫວັນ ພວກເຮົາມີຄວາມໝັ້ນໝາຍຕໍ່ນະໂຍບາຍຈີນດຽວ ຊຶ່ງໄດ້ຊ່ວຍປ້ອງກັນບໍ່ໃຫ້ເກີດບັນຫາຂັດແຍ້ງມາໄດ້ສີ່ທົດສະວັດ ແລະພວກເຮົາຈະສືບຕໍ່ຄັດຄ້ານຕໍ່ການປ່ຽນແປງໂດຍລຳພັງພຽງຝ່າຍດຽວ ຈາກສະຖານະພາບໃນປັດຈຸບັນ ບໍ່ວ່າຈາກຝ່າຍໃດ ” ສີ່ທົດສະວັດມາແລ້ວ ສະຫະລັດແມ່ນໄດ້ສະແດງໃຫ້ເຫັນຢ່າງຈະແຈ້ງວ່າ ການຕັດສິນໃຈຂອງຕົນ ທີ່ຈະສ້າງຕັ້ງສາຍພົວພັນກັບຈີນ ໃນປີ 1979 ແມ່ນຍ້ອນຄວາມຫວັງທີ່ວ່າ “ອະນາຄົດຂອງໄຕ້ຫວັນຈະມີການຕົກລົງກັນແບບສັນຕິວິທີ” ດັ່ງທີ່ໄດ້ກຳນົດໄວ້ໃນກົດໝາຍວ່າດ້ວຍຄວາມສຳພັນກັບໄຕ້ຫວັນ ສະຫະລັດກໍເຊັ່ນດຽວກັນບໍ່ໄດ້ໃຫ້ການສະໜັບສະໜຸນຕໍ່ການເປັນເອກກະລາດຂອງໄຕ້ຫວັນ ການໃຫ້ຄວາມເຫັນຂອງປະທານາທິບໍດີໄບເດັນ ມີຂຶ້ນຫຼັງຈາກທ່ານກ່າວວ່າ ສະຫະລັດຈະປົກປ້ອງໄຕ້ຫວັນຖ້າຫາກຖືກໂຈມຕີຈາກຈີນ ຊຶ່ງເປັນເທື່ອທີສີ່ ທີ່ທ່ານໄດ້ໃຫ້ຄວາມເຫັນແບບນີ້ ນັບແຕ່ໄດ້ເຂົ້າຮັບຕຳແໜ່ງໃນປີ 2021 ທຳນຽບຂາວກ່າວວ່າ ທ່ານໄບເດັນບໍ່ໄດ້ມີການປ່ຽນແປງນະໂຍບາຍ ພວກເຈົ້າໜ້າທີ່ຈີນໄດ້ກ່າວຕອບໂຕ້ດ້ວຍຄວາມໂກດແຄ້ນ ຕໍ່ການໃຫ້ຄວາມເຫັນຂອງທ່ານໄບເດັນ ຈີນແມ່ນເດັດຂາດ ຄັດຄ້ານຕໍ່ການໃຫ້ຄວາມເຫັນຂອງທ່ານໄບເດັນ ແລະຈະຍື່ນປະທ້ວງຢ່າງເປັນທາງການກ່ຽວກັບເລື້ອງນີ້ ອີງຕາມໂຄສົກກະຊວງການຕ່າງປະເທດຂອງຈີນ ໃນວັນພຸດວານນີ້ ປະທານາທິບໍດີສະຫະລັດໄດ້ກ່າວຢ້ຳວ່າ ວໍຊິງຕັນບໍ່ໄດ້ຊອກຫາຊ່ອງທາງຢາກໃຫ້ເກີດບັນຫາຂັດແຍ້ງທາງທະຫານກັບຈີນ ເຈົ້າໜ້າທີ່ຂອງວໍຊິງຕັນແລະປັກກິ່ງໄດ້ວາງແຜນເພື່ອໃຫ້ພວກຜູ້ນຳຂອງເຂົາເຈົ້າໄດ້ພົບປະແບບເຊິ່ງໜ້າ ໃນກອງປະຊຸມສຸດຍອດພູມີພາກເຂດເອເຊຍຕາເວັນອອກສຽງໃຕ້ຊຶ່ງມີກຳນົດຈະຈັດຂຶ້ນໃນເດືອນພະຈິກທ້າຍປີນີ້